Burjassot comptarà amb un parc accessible en la Plaça de la Constitució
2025-07-24

D’ací a uns mesos, Burjassot comptarà amb una nova zona d’oci. La Junta de Govern ha aprovat el projecte d’execució de l’obra per a la creació d’un nou parc accessible en la Plaça de la Constitució.

Després de realitzar els estudis pertinents i tenint compte les característiques de la zona, aquest nou parc es crearà gràcies a la subvenció concedida per la Diputació de València, dins del Pla d’Inversions per al bienni 2020-2021. El projecte contempla la reurbanització de l’espai delimitat pels carrers Isabel La Catòlica, Godella i l’Av. Ausiàs March.

El disseny proposat per a la reurbanització de la plaça augmentarà l’espai per als vianants, dotant-li de voreres més àmplies, eliminant les barreres arquitectòniques existents per a facilitar l’accessibilitat, tot això mantenint les places d’aparcament en la banda del carrer Godella i d’Isabel La Catòlica.

La nova plaça veurà millorat l’escolament de l’aigua de pluja així com l’accessibilitat i seguretat dels vianants. Es procedirà a l’ampliació de la superfície d’ús per als vianants, la regularització i ampliació de voreres, l’eixamplament de les mateixes en les interseccions, la renovació de paviments en voreres i calçada, la substitució i millora de la senyalització viària vertical i horitzontal i també la millora i ampliació del mobiliari urbà: papereres, ornamentació, arbratge, etc.

La zona comptarà també amb enllumenat públic que garantisca la seguretat dels seus usuaris i usuàries.